OpenLLM-France/wikimedia huggingface dataset:
# BMW GS

La BMW GS és una sèrie de motocicletes de l'empresa BMW.

## GS

La sèrie GS de BMW inicia la seva producció l'any 1980 amb el model R80G/S. Les sigles GS fan referència a Gelände/Straße (de l'alemany: fora carretera/carrer). Es distribueixen per uns amortidors de llarg recorregut, una posició de conducció elevada i roda davantera de grans dimensions, de 19 o 21 polzades. És una gran alternativa per a motoristes viatgers i aventures. Existeixen nombrosos clubs de propietaris arreu del món i un gran mercat d'accessoris que completen el vehicle, com ara maletes d'alumini o GPS.

## R80 G/S 1980-1986

Es presenta al setembre de 1980, derivada de les motos de carretera dels anys 70 (R sèries) i dels prototips d'enduro de la marca que participaren en els Sis Dies Internacionals d'Enduro a mans de pilots com ara Herbert Schek. Aquest model representa la primera gran trail del mercat. Té a la suspensió posterior el sistema monolever. El 1984 apareix la R80G/S Paris-Dakar rèplica de la moto que Gaston Rahier va conduir a la cursa africana, amb un dipòsit de 32 litres.

## R80GS R100GS 1986-1996

Evolució de l'anterior, amb dues motoritzacions possibles: la R80GS de 798 cm³ i la R100GS de 980 cm³. el canvi més notori és el sistema de suspensió paralever. En el nom desapareix la barra i la S passa a ser Sport. L'any 1990 apareix la versió R100GS PD amb una cúpula integrada. I el 1996 l'última versió amb motor boxer de dues vàlvules la R80GS Basic.

## R1100GS 1994-1999

De nou el sistema de suspensió és el canvi més destacable, ara és el telelever en una nova evolució de la moto que torna a créixer en la cilindrada: 1083 cm³. L'any 1996 surt la versió 850, idèntica en tot menys en la cilindrada, per cobrir les necessitats dels conductors novells, que no tenen accés a potències majors.

## R1150GS 1999-2003

1083 cm³ en una evolució més, i presentació de les versions Adventure.

## R1200GS 2004-?

Darrera posada al dia de la nissaga de grans trails de BMW. 1170 cm³ i multitud d'opcions.

## F650 / G650GS 1993-?

Motocicleta monocilíndrica de 652 cm³ amb motor Rotax, encara en producció ha tingut diverses versions, a destacar la F650GS DAKAR. Després de l'aparició de la F650GS bicilíndrica BMW li va canviar el nom a G650GS. El 2011 apareix un nou model amb canvis estètics.

## F800GS 2007-?

Bicilíndrica en paral·lel, amb dues motoritzacions de 800 cm³: F800GS i F650GS, aquesta darrera pensada per a motoristes que s'inicien i la normativa impedeix montures més potents.

## Enllaços externs

* Pàgina d'informació sobre l'evolució de les GS
* Viatge amb una GS de Simon i Monika Newbound Arxivat 2009-12-16 a Wayback Machine.
# Belfast (Maine)

Belfast és la ciutat i seu del Comtat de Waldo a l'estat de Maine (EUA).

## Demografia

Segons el Cens dels Estats Units del 2000 Belfast tenia 6.381 habitants, 2.765 habitatges, i 1.692 famílies. La densitat de població era de 72,4 habitants per km².
Dels 2.765 habitatges en un 25,8% hi vivien nens de menys de 18 anys, en un 46,8% hi vivien parelles casades, en un 10,8% dones solteres, i en un 38,8% no eren unitats familiars. En el 31,5% dels habitatges hi vivien persones soles el 13,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,23 i el nombre mitjà de persones que vivien en cada família era de 2,77.
Per edats la població es repartia de la següent manera: un 20,9% tenia menys de 18 anys, un 7,5% entre 18 i 24, un 24,2% entre 25 i 44, un 27,3% de 45 a 60 i un 20% 65 anys o més.
L'edat mediana era de 43 anys. Per cada 100 dones de 18 o més anys hi havia 83 homes.
La renda mediana per habitatge era de 32.400 $ i la renda mediana per família de 43.253 $. Els homes tenien una renda mediana de 30.514 $ mentre que les dones 27.518 $. La renda per capita de la població era de 19.276 $. Entorn del 10% de les famílies i el 13,2% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Belfast». American Fact Finder. Oficina del Cens dels Estats Units, 12-01-2010. Arxivat de l'original el 14 de febrer 2020. [Consulta: 7 agost 2010].
* ↑ «Geographic Comparison Table- Belfast». American Fact Finder. Oficina del Cens dels Estats Units, 12-01-2010.

## Enllaços externs

* Belfast - Lloc web oficial
# Kniaguínino

Kniaguínino (en rus: Княги́нино) és un poble de l'óblast de Briansk, a Rússia, que el 2013 tenia 461 habitants, pertany al districte de Sevsk.

## Referències

* ↑ «Восточная Заря (Севский район)». www.kray32.ru. Arxivat de l'original el 2019-08-15. [Consulta: 15 agost 2019].
# Josep Cirera i Escala

Josep Cirera i Escala (Barcelona, 1880 – Cadaqués, 1936) fou un empresari català.

## Biografia

Era fill d'un funcionari i començà estudiar enginyeria, però no va acabar. Era propietari de la casa Cirera de Sant Vicenç dels Horts i de terres a Sant Gervasi de Cassoles, on va muntar una fàbrica de gèneres de punt.
Com a president de l'Associació de Propietaris de l'Avinguda de la República de l'Argentina va remetre una petició a l'ajuntament de Barcelona per urbanitzar la plaça de Lesseps i el passeig de Sant Gervasi. A les eleccions municipals de 1915 fou escollit regidor de l'ajuntament de Barcelona per la Lliga Regionalista. El 1928 fou membre del Sometent de Sant Gervasi i soci de la Societat Econòmica Barcelonesa d'Amics del País. En produir-se el cop d'estat del 18 de juliol del 1936 ell i el seu fill, Antoni Cirera Simon, foren assassinats a Cadaqués el setembre del mateix any.

## Referències

* ↑ Julià Cèlia Canyelles. Els governs de la ciutat de Barcelona (1875-1930). Ajuntament de Barcelona, 2013, p.142. ISBN 978-84-9850-461-3.
# Josep Cirera i Soler

Josep Cirera i Soler (Sant Llorenç de Morunys, Solsonès 1884 - Barcelona 1940), mestre, advocat i polític. Fundador d'Unió Democràtica de Catalunya.

## Biografia

Format al seminari de Solsona, mestre a Cardona tot estudiant dret. Un cop llicenciat exercí d'advocat a Berga. Manresa i Barcelona.
Ideològicament proper als posicionaments polítics carlins. Publica articles d'opinió a Seny i al diari Pàtria de Manresa. Així com, el 1921, a Catalunya Social.
La Dictadura de Primo de Rivera el determinà a la defensa dels drets cívics i la catalanitat.
Les oposicions de la Comunió Tradicionalista, el 1931, vers l'elaboració de l'Estatut de Catalunya l'allunyen del carlisme. Poc temps després seria un dels fundadors de la Unió Democràtica de Catalunya.
En aquests anys s'accentuen el dos grans àmbits que focalitzaran el seu interès i atenció: la qüestió social i l'educació.
Així amb Pau Romeva redactà la ponència “Els problemes de l'ensenyament i de la consciència” per al congrés del seu partit de 1932. S'oposarà al creixent moviment per l'escola laica i única que defensa el govern de la Generalitat republicana i a la política del govern central de prohibir l'ensenyament a les congregacions religioses. Arguments que aplegarà a la seva monografia La lògica i els fets davant l'escola única i laica.
Pel que fa a l'altra gran preocupació de Cirera i Soler, en el primer congrés d'Unió Democràtica de Catalunya dedicat als problemes socials denunciarà que massa vegades el catolicisme no passa més enllà de la perifèria en aquesta qüestió. Fet que l'obrerisme percep com la defensa del sistema econòmic vigent. També denuncia la injusta distribució de la riquesa.
Tot i que la salut i la mort de la seva esposa l'allunyà de la vida pública el 1935, no deixà de publicar a El Temps articles com “El capitalisme i el comunisme, enemics de la llibertat i la justícia” o “Vers un nou ordre social”.
Amb l'esclat revolucionari en resposta al cop d'estat militar de 1936, és detingut pels anarquistes i empresonat a Sant Elies. Alliberat es refugia a França el 1937 i resideix a Paris on treballa com a professor. Allà entra en contacte amb grups que difonien el pensament social cristià. Posteriorment es trasllada a Tours.
Amb molt escassa salut retorna a Barcelona, on morí l'abril de 1940.

## Publicacions

* Aritmètica fàcil i senzilla feta especialment per a ús dels obrers. Barcelona: J. Horta, 1912.
* Conferències socials donades a "Unió Democràtica de Catalunya". Sl: sn, 1932.
* La lògica i els fets davant l'escola única i laica. Barcelona: Federació Catalana de l'Ensenyament Lliure, 1933.
* Els Problemes socials: text de la doctrina que en matèria social sustenta Unió Democràtica de Catalunya. Sl: Unió Democràtica de Catalunya, 1933.

## Referències

* ↑ Raguer, Hilari. La Unió Democràtica de Catalunya i el seu temps (1931-1939). Barcelona: Publicacions de l'Abadia de Montserrat, 1976.
* ↑ Coll i Alentorn, Miquel. Escrits polítics, cívics i religiosos. Barcelona: Curial - Publicacions de l'Abadia de Montserrat, 1993, pp. 262 - 265.
# Josep Cortès i Buhigas

Josep Cortès i Buhigas (Barcelona, 1899-1969) fou un escriptor i poeta català d’influència discreta. Va publicar poc i es coneixen molt pocs detalls sobre la seva figura. El nom de ploma que féu servir fou J. Cortès i Buhigas.

## Biografia

Va néixer a Barcelona el 1899, hereu de Carles Cortès i Valls i de Teresa Buhigas i Tamareu. El pare era el desè de dotze fills d’una parella de botiguers benestants de Ciutat de Mallorca (Antoni Cortès i Valls i Ignàcia Valls i Forteza) que, al cap de pocs anys d'haver mort Antoni Cortès, la vídua (Ignàcia Valls) i els dotze fills s'estableixen a Barcelona. La mare era la gran de quatre germans d’una parella de Barcelona i de Mataró, establerta a Barcelona. Els seus germans foren Antoni i Clara
Hom no sap si Cortès i Buhigas va cursar estudis universitaris ni quin ofici exercí més enllà de la literatura, però sí que se sap que formava part de les classes benestants de la Barcelona de principis del segle XX. Es va casar l'any 1922 amb Pilar Gubern i van tenir quatre fills: Carles, Margarita, Rosa Maria, i Eulàlia
Sabem que Prudenci Bertrana el considerava “amic”, segons una dedicatòria que va fer-li en un exemplar del llibre L’hereu, conservat al seu fons personal.

## Obra
### Poesia

* Esparses (1928)
* Del cor als llavis (1931)
* Nadales (1949)
* Ofrena de Nadales, els Mesos i altres poesies (1958)

### Narrativa

* Contes de vius i de morts (1935)

## Referències

* ↑ https://dadescat.com/2021/12/24/cortes-i-buhigas-josep/
# Johannes Fröhlinger

Johannes Fröhlinger (Gerolstein, Vulkaneifel, Renània-Palatinat, 9 de juny de 1985) és un ciclista alemany, professional des del 2007. Actualment corre al Team Sunweb.
En el seu palmarès sols destaca la victòria al Tour d'Alsàcia de 2006.

## Palmarès

* 2006
** 1r al Trophée des Champions
** 1r al Tour d'Alsàcia

### Resultats al Tour de França

* 2009. 78è de la classificació general
* 2010. 90è de la classificació general
* 2012. No surt (8a etapa)
* 2013. 146è de la classificació general

### Resultats a la Volta a Espanya

* 2007. 45è de la classificació general
* 2010. 37è de la classificació general
* 2011. 49è de la classificació general
* 2012. 83è de la classificació general
* 2013. 59è de la classificació general
* 2014. 97è de la classificació general
* 2015. 143è de la classificació general
* 2016. 87è de la classificació general
* 2017. 120è de la classificació general
* 2018. 115è de la classificació general

### Resultats al Giro d'Itàlia

* 2008. 51è de la classificació general

## Enllaços externs

* Fitxa de Johannes Fröhlinger a sitiodeciclismo.net
* Web oficial
# Joan Manuel

Joan Manuel és el nom dels següents personatges:
* Joan Manuel de Borgonya i de Suàbia (Carrión, 1234 - Peñafiel, 1283), infant de Castella i senyor d'Escalona, Peñafiel i Villena
* Joan Manuel de Castella (Escalona, 1282 - Còrdova, 1348), infant de Castella i senyor d'Escalona, Peñafiel i Villena
* Joan Manuel de Portugal (Évora, 1537 - Lisboa, 1554), infant de Portugal i príncep de Portugal (1539-1554)
* Joan Manuel de Sentmenat-Oms de Santapau i d'Oms (Palma, 1687 - Barcelona, 1754), marquès de Castelldosrius i baró de Santa Pau
* Joan Manuel González Corominas, (1968, Navàs), pilot català de motos i quads
* Joan Manuel Margalef i Ayet (Benissanet, Ribera d'Ebre, 1970), instrumentista de trombó i fiscorn i compositor de sardanes
* Joan Manuel Nadal i Gaya (Barcelona, 1920), enginyer, tractadista d'art i polític català
* Joan Manuel López Nadal (Palma, 1951), diplomàtic i escriptor mallorquí
* Joan Manuel del Pozo i Àlvarez (1948, La Roda de Andalucía), professor de filosofia i polític
* Joan Manuel Serrat i Teresa (Barcelona, 1943), més cantautor i músic del Poble Sec
* Joan Manuel Tresserras i Gaju (Rubí, 1955), conseller de la Generalitat de Catalunya
# Josep Perich Sicília

Josep Perich Sicília (Barcelona, 24 de gener de 1975) és un exjugador de bàsquet català. Amb els seus 1,90 metres d'alçada jugava en la posició de base.

## Carrera esportiva

Tot i haver formar part de ben jove de l'escola Brafa, Josep Perich es va formar com a jugador de basquetbol a les categories inferiors del Joventut de Badalona, passant un any a l'equip de l'institut Ravenswood, a Virgínia de l'Oest (Estats Units). En tornar d'Amèrica va jugar en equips vinculats al Joventut a Segona Divisió, com l'Ademar Badalona, i a Primera, com el Sant Josep. L'any 1994, sent jugador de lliga EBA del Sant Josep de Badalona, va debutar a la lliga ACB en partit amb el Joventut. El mateix va succeir la temporada següent, en que Perich va arribar a disputar dotze partits amb el primer equip de la Penya tot i tenir fitxa del vinculat badaloní.
La temporada 1996-97 va anar cedit al CB Mollet de la lliga EBA, i la temporada següent va jugar al CB Montcada, també d'EBA. El 1998 va iniciar una estada de dos anys a la lliga portuguesa, on va jugar amb l'A.D. Ovarense i el CAB Madeira Funchal. L'any 2000 va tornar a la lliga espanyola per jugar dos anys al CB Aracena d'EBA, i el començament de la segent temporada al Drac Inca de la lliga LEB, substituint al lesionat Willy Villar. Després va decidir centrar-se en finalitzar la seva carrera universitària, i passar a jugar només en equips de grup català d'EBA, com L'Hospitalet o el Prat, on va acabar la seva carrera.

## Referències

* ↑ Josep Perich Sicília jugador a l'ACB
* ↑ «Josep Perich: Director de juego promesa de ‘la Penya’... y ortodoncista» (en castellà). Endesa Basket Lover, 04-10-2016 [Consulta: 9 juliol 2018].
# Joan Ullés Bascompte

Joan Ullés i Bascompte (Terrassa, 30 de desembre de 1920 - Terrassa, 20 de gener de 2017) era un militant de la CNT i d'ERC.
Fill d'un dels fundadors de Fraternitat Republicana-Casa del Poble ] i segon de quatre germans, va haver de deixar d'anar a l'escola a l'edat de 12 anys per ajudar la seva mare, treballadora tèxtil. Als 14 anys va entrar com a aprenent de mecànic en un taller de metall i l'any següent es va adherir a la CNT
Després de participar en la lluita contra la revolta militar de juliol de 1936, va participar en la col·lectivització de la botiga de reparació de maquinària tèxtil, Casa de Bach de Terrassa, sent vuit treballadors i passar a anomenar Taller Confederal Número 1. El taller es va dedicar a la fabricació de la pistola Astra, coneguda com a Pistola Ascaso.
En el mes de març de 1938, es va allistar com a voluntari a la Columna Durruti de la CNT, (més tard anomenada 26a divisió) al front d'Aragó, i després va ser enviat a la 25 Divisió, amb la que va participar en la batalla de la Vall Farrera. Després va ser enviat uns mesos a l'escola militar per estudiar els serveis d'informació i observació. En sortir de l'escola militar, va ser enviat a la 62a Brigada Mixta, que pertanyia a la 31 Divisió comandada per Manuel Trueba Mirones.
Al final de la guerra, havent participat en la lluita a Catalunya, es va retirar amb l'exèrcit republicà, passant pel Coll d'Ares (Pirineu), cap a França i va ser internat al camp de concentració del Barcarès durant 8 mesos. Després de passar per diversos camps de concentració, va ser enviat a treballar a Tolosa a Société de Construction de l'Aréonautique du Midi. Amb l'ocupació nazi de França, en el mes de juny de 1940, és traslladat a treballar a les mines de Decazeville i amb altres militants de la CNT formen un grup de resistència contra l'ocupant nazi.
En el mes de gener de 1946 es va instal·lar a Marsella, on la seva dona tenia família, i va treballar com a mecànic torner fins al febrer de 1951, quan va emigrar a l'Argentina. Al febrer de 1976, després de la mort de Franco, va fer un viatge a Catalunya i Europa, i va tornar definitivament el 24 maig de 1982, establint-se a Terrassa. Dos anys després es va afiliar a ERC, sumant-se a la tasca de consolidar la secció local.
Darrerament era militant de la CNT, ERC i membre del Centre d'Estudis Llibertaris Francesc Sàbat de Terrassa. La seva mort es va produir el 20 de gener de 2017.

## Referències

* ↑ http://recordsdeterrassa.wordpress.com/2011/04/18/la-fraternitat-republicana-i-la-casa-del-poble
* 1 2 3 «Diccitionaire International des militants anarchistes» (en francès).
* ↑ «La CNT en el recuerdo» (en castellà), 25-07-2004.
* ↑ «Entrevista a Joan Ullés. Terrassa».
* ↑ «Homenatge a Joan Ullés. JERC-Terrassa».
* ↑ «Mor Joan Ullés, històric militant de la CNT i ERC de la Lleva del Biberó». Nació Digital, 20-01-2017 [Consulta: 22 gener 2017].
7. Inaugura exposició Vivint la Utopia, a Aurea Social - Cooperativa Integral Catalana - BCN amb retalls auto-biogràfics: https://vimeo.com/118483687
8. Participa al documental Economia Col·lectiva: https://www.youtube.com/watch?v=d_AznAUcrQU
# Joie Lee

Joie Susannah Lee, coneguda com a Joie Lee (Brooklin, Nova York, 22 de juny de 1962) és una actriu, guionista, productora cinematogràfica estatunidenca, germana de Cinqué i Spike Lee, i que ha participat en les pel·lícules She's Gotta Have It (1986), School Daze (1988), Do the Right Thing (1989), Coffee and Cigarettes: Memphis Version (1989; curtmetratge) i Mo' Better Blues (1990).
# José María Mena García

José María Mena García (Talavera de la Reina, 28 de setembre de 1978) és un futbolista castellanomanxec, que ocupa la posició de davanter. Ha estat internacional en categories inferiors amb la selecció espanyola.

## Trajectòria

Es va formar primer al planter del Reial Madrid i posteriorment va passar a la del Celta de Vigo. La temporada 99/00 debuta amb els gallecs a la màxima categoria, en partit contra el Reial Betis, un dels tres que hi jugaria eixa campanya.
Després de no tindre oportunitats al CD Badajoz la temporada 00/01, a l'estiu del 2001 fitxa pel Xerez CD. Amb els andalusos aconsegueix la titularitat, que el davanter mantindria durant quatre anys, en els quals hi marcaria 36 gols.
La temporada 05/06 recala al Deportivo Alavés, amb qui torna a jugar de nou a la primera divisió. Però, no tindria massa oportunitats al club basc, sent cedit a la UD Almería la temporada 06/07. Després de tornar a l'Alavés, on ha estat davanter suplent de referència, Mena va fitxar el 2008 pel FC Cartagena, amb qui aconsegueix ascendir eixa mateixa temporada a la Segona Divisió.

## Enllaços externs

* Fitxa de Mena
# José María Micó

José María Micó (Barcelona, 1961) és un poeta i traductor català, especialitzat en els clàssics dels Segles d'Or i el Renaixement italià.
Ha escrit nombrosos llibres d'assaig i poesia. És catedràtic de Literatura a la Universitat Pompeu Fabra. Va traduir una obra d'Ausiàs March al castellà: Páginas del cancionero. Ha rebut el Premi Nacional de Traducció per la traducció d'Orlando Furioso al castellà. L'any 2018 va publicar-se la seva traducció de la Comèdia de Dant.
La seva tasca de traducció i els seus interessos literaris es plasmen en la seva col·lecció bibliogràfica, part de la qual, uns 12.000 volums, en va fer donació l'any 2007 a la Biblioteca de la Universitat Pompeu Fabra. La col·lecció està composta per llibres de teoria i d'història de la creació literària, així com per obres de creació de les principals literatures romàniques, en especial la literatura castellana. També destaca la literatura italiana, en especial els facsímils de la Divina Comèdia de Dante Alighiere.

## Referències

* ↑ «José María Micó». Tralicat. (Institut Ramon Llull). Arxivat de l'original el 2015-11-21. [Consulta: 20 novembre 2015].
* ↑ «José María Micó». web. Centre de Cultura Contemporània de Barcelona (CC-BY-SA via OTRS). [Consulta: 23 març 2016].
* ↑ «José María Micó: "Crec que a un clàssic se l'ha de traduir constantment"». La Llança. ElNacional.cat, 08-11-2018. [Consulta: 22 desembre 2018].
* ↑ «Josep Maria Micó dona prop de 12.000 volums d'història de la creació literària a la Biblioteca de la UPF». E-Notícies. Universitat Pompeu Fabra, 19-11-2007. [Consulta: 27 gener 2019].
* ↑ «Tres nous facsímils de la Divina Comèdia de Dante, ara, a la Biblioteca de la UPF». E-Notícies. Universitat Pompeu Fabra, 05-11-2018. [Consulta: 27 gener 2019].
# BMW 1M coupé

El BMW 1M coupé és la versió més esportiva de la gamma Sèrie 1 de BMW de l'època del 2010. BMW va encarregar a la seva filial M la realització d'aquest vehicle. Es va partir de la carrosseria del Sèrie 1 E87, s'hi van implantar els eixos de l'M3 del 2007 i un motor de 3,0 litres turbo del 340 cv. Degut a l'increment d'amplada del xassis, la carrosseria va patir uns eixamplaments clarament visibles, que el converteixen en una èstètica ben agressiva i clarament diferenciada dels germans de la sèrie 1. El seu successor natural va ser el BMW M2.
* BMW 1M Coupé (2011–2012)
* BMW 1M Coupé
* BMW 1M Coupé

## Producció

* UR91 (European-spec, LHD): 4,155 unitats produïdes, des de 03/2011 fins a 06/2012
* UR92 (European-spec, RHD): 1,204 unitats produïdes, des de 03/2011 fins a 06/2012
* UR93 (North American-spec, LHD): 983 unitats produïdes, des de 03/2011 fins a 12/2011

## Referències

* Registre dels models M de BMW
# Atoka (Tennessee)

Atoka és una població dels Estats Units a l'estat de Tennessee. Segons el cens del 2000 tenia 3.235 habitants.

## Demografia

Segons el cens del 2000, Atoka tenia 3.235 habitants, 1.075 habitatges, i 935 famílies. La densitat de població era de 187,3 habitants/km².
Dels 1.075 habitatges en un 49,2% hi vivien nens de menys de 18 anys, en un 75,6% hi vivien parelles casades, en un 7,7% dones solteres, i en un 13% no eren unitats familiars. En l'11% dels habitatges hi vivien persones soles el 2,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,01 i el nombre mitjà de persones que vivien en cada família era de 3,24.
Per edats la població es repartia de la següent manera: un 31,9% tenia menys de 18 anys, un 6,8% entre 18 i 24, un 35,8% entre 25 i 44, un 19,8% de 45 a 60 i un 5,7% 65 anys o més.
L'edat mediana era de 32 anys. Per cada 100 dones de 18 o més anys hi havia 98,1 homes.
La renda mediana per habitatge era de 58.583 $ i la renda mediana per família de 61.643 $. Els homes tenien una renda mediana de 38.721 $ mentre que les dones 24.487 $. La renda per capita de la població era de 19.644 $. Entorn del 3% de les famílies i el 4,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Atoka». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 12 agost 2010].
* ↑ «Geographic Comparison Table- Atoka». American Fact Finder. Oficina del Cens dels Estats Units, 12-01-2010.